作者：方千里
词牌/韵律：丹凤吟

paragraphs: 宛转回肠离绪，懒倚危栏，愁登高阁。
相思何处，人在绣帏罗幕。
芳年艳齿，枉消虚过，会合丝轻，因缘蝉薄。
暗想飞云骤雨，雾隔烟遮，相去还是天角。
怅望不将梦到，素书谩说波浪恶。
纵有青青发，渐吴霜妆点，容易凋铄。
欢期何晚，忽忽坐惊摇落。
顾影无言，清泪湿、但丝丝盈握。
染斑客袖，归日须问著。